CELEX: 32020D1573
Language: fi
Date: 2020-10-28 00:00:00
Title: Komission päätös (EU) 2020/1573, annettu 28 päivänä lokakuuta 2020, covid-19-epidemian vaikutusten torjumiseksi vuonna 2020 tarvittavien tavaroiden tuonnille myönnettävästä vapautuksesta tuontitulleista ja arvonlisäverosta annetun päätöksen (EU) 2020/491 muuttamisesta (tiedoksiannettu numerolla C(2020) 7511)

29.10.2020   
               
               
                  FI
               
               
                  Euroopan unionin virallinen lehti
               
               
                  L 359/8
               
            
         KOMISSION PÄÄTÖS (EU) 2020/1573,
         annettu 28 päivänä lokakuuta 2020,
         covid-19-epidemian vaikutusten torjumiseksi vuonna 2020 tarvittavien tavaroiden tuonnille myönnettävästä vapautuksesta tuontitulleista ja arvonlisäverosta annetun päätöksen (EU) 2020/491 muuttamisesta
         
            
               (tiedoksiannettu numerolla C(2020) 7511)
            
         
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon direktiivin 2006/112/EY 143 artiklan b ja c alakohdan soveltamisalasta vapautettaessa tietty tavaroiden lopullinen maahantuonti arvonlisäverosta 19 päivänä lokakuuta 2009 annetun neuvoston direktiivin 2009/132/EY (1) ja erityisesti sen 53 artiklan ensimmäisen kohdan yhdessä Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen 131 artiklan kanssa,
         ottaa huomioon yhteisön tullittomuusjärjestelmän luomisesta 16 päivänä marraskuuta 2009 annetun neuvoston asetuksen (EY) N:o 1186/2009 (2) ja erityisesti sen 76 artiklan ensimmäisen kohdan yhdessä Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen 131 artiklan kanssa,
         sekä katsoo seuraavaa:
         
                     (1)
                  
                  
                     Komission päätöksellä (EU) 2020/491 (3), sellaisena kuin se on muutettuna komission päätöksellä (EU) 2020/1101 (4), myönnetään covid-19-epidemian vaikutusten torjumiseksi tarvittavien tavaroiden tuonnille vapautus tuontitulleista ja arvonlisäverosta 31 päivään lokakuuta 2020 saakka.
                  
               
                     (2)
                  
                  
                     Komissio kuuli 29 päivänä syyskuuta 2020 jäsenvaltioita ja Yhdistynyttä kuningaskuntaa päätöksen (EU) 2020/491 johdanto-osan 5 kappaleen mukaisesti voimassaolon jatkamistarpeesta, minkä jälkeen jäsenvaltiot pyysivät vapautuksen jatkamista.
                  
               
                     (3)
                  
                  
                     Yhdistynyt kuningaskunta pyysi päätöksen (EU) 2020/491 voimassaolon jatkamista siirtymäkauden loppuun saakka. Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevaan sopimukseen liitetyn Irlantia/Pohjois-Irlantia koskevan pöytäkirjan, jäljempänä ’erosopimus’, 5 artiklan 3 ja 4 kohdan sekä 8 artiklan mukaisesti tavaroiden tuonnin tuontitullittomuutta ja arvonlisäverovapautusta koskevia unionin lainsäädännön säännöksiä sovelletaan Yhdistyneeseen kuningaskuntaan ja Yhdistyneessä kuningaskunnassa Pohjois-Irlannin osalta siirtymäkauden päättymisestä alkaen. Yhdistynyt kuningaskunta ei kuitenkaan hakenut tuontitullittomuutta eikä vapautusta arvonlisäverosta Pohjois-Irlantiin tuotaville tavaroille. Sen vuoksi päätöksen (EU) 2020/491 voimassaolon jatkamista olisi sovellettava ainoastaan Yhdistyneeseen kuningaskuntaan siirtymäkauden päättymiseen asti erosopimuksen 127 artiklan 1 kohdan mukaisesti.
                  
               
                     (4)
                  
                  
                     Jäsenvaltioiden päätöksen (EU) 2020/491 mukaisesti harjoittama tuonti on ollut hyödyllistä, sillä se on tuonut jäsenvaltioiden valtiollisten elinten tai toimivaltaisten viranomaisten hyväksymien organisaatioiden saataville tarvittavia lääkinnällisiä laitteita ja henkilösuojaimia, joista on pulaa. Tällaisia tuotteita koskevat kauppatilastot osoittavat, että tuonti on edelleen suurta. Koska covid-19-infektioiden määrä jäsenvaltioissa aiheuttaa edelleen kansanterveydellisiä riskejä ja koska jäsenvaltiot ilmoittavat covid-19-pandemian torjunnassa tarvittavista tuotteista edelleen olevan pulaa, on tarpeen pidentää päätöksessä (EU) 2020/491 säädettyä soveltamisaikaa.
                  
               
                     (5)
                  
                  
                     Jotta jäsenvaltiot voisivat raportoida asianmukaisesti päätökseen (EU) 2020/491 perustuvista velvoitteista, on tarpeen pidentää päätöksen (EU) 2020/491 2 artiklassa säädettyä määräaikaa. Yhdistyneen kuningaskunnan raportoinnin määräaikaa olisi mukautettava, jotta voidaan ottaa huomioon poikkeuksen lyhyempi soveltaminen.
                  
               
                     (6)
                  
                  
                     Jäsenvaltioita kuultiin pyydetystä pidennyksestä 14 päivänä lokakuuta 2020 asetuksen (EY) N:o 1186/2009 76 artiklan ja direktiivin 2009/132/EY 53 artiklan mukaisesti.
                  
               
                     (7)
                  
                  
                     Sen vuoksi päätöstä (EU) 2020/491 olisi muutettava,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutetaan päätös (EU) 2020/491 seuraavasti:
            
                        1)
                     
                     
                        Muutetaan 2 artikla seuraavasti:
                        
                                    a)
                                 
                                 
                                    korvataan johdantokappale seuraavasti:
                                    ”Jäsenvaltioiden on viimeistään 31 päivänä elokuuta 2021 annettava seuraavat tiedot komissiolle:”
                                 
                              
                                    b)
                                 
                                 
                                    lisätään toinen kohta seuraavasti:
                                    ”Yhdistyneen kuningaskunnan on toimitettava ensimmäisessä kohdassa tarkoitetut tiedot komissiolle viimeistään 30 päivänä huhtikuuta 2021.”
                                 
                              
                  
                        2)
                     
                     
                        Korvataan 3 artikla seuraavasti:
                        
                           ”3 artikla
                           
                           Edellä olevaa 1 artiklaa sovelletaan 30 päivän tammikuuta 2020 ja 30 päivän huhtikuuta 2021 välisenä aikana tapahtuvaan tuontiin.
                           Yhdistyneeseen kuningaskuntaan suuntautuvan tuonnin osalta 1 artiklaa sovelletaan kuitenkin 30 päivän tammikuuta 2020 ja 31 päivän joulukuuta 2020 välisenä aikana.”
                        
                     
                  
         
            2 artikla
            Tämä päätös on osoitettu kaikille jäsenvaltioille.
         
         
            Tehty Brysselissä 28 päivänä lokakuuta 2020.
            
               
                  Komission puolesta
               
               Paolo GENTILONI
               
                  Komission jäsen
               
            
         
         
            (1)  EUVL L 292, 10.11.2009, s. 5.
         
            (2)  EUVL L 324, 10.12.2009, s. 23.
         
            (3)  Komission päätös (EU) 2020/491, annettu 3 päivänä huhtikuuta 2020, covid-19-epidemian vaikutusten torjumiseksi vuonna 2020 tarvittavien tavaroiden tuonnille myönnettävästä vapautuksesta tuontitulleista ja arvonlisäverosta (EUVL L 103, 3.4.2020, s. 1).
         
            (4)  Komission päätös (EU) 2020/1101, annettu 23 päivänä heinäkuuta 2020, covid-19-epidemian vaikutusten torjumiseksi vuonna 2020 tarvittavien tavaroiden tuonnille myönnettävästä vapautuksesta tuontitulleista ja arvonlisäverosta annetun komission päätöksen (EU) 2020/491 muuttamisesta (EUVL L 241, 27.7.2020, s. 36).